DA Den Europæiske Unions Tidende C 220/15

VEDTÆGTER FOR ECCSEL ERIC

Det Europæiske Laboratorium for CO2-opsamling og -lagring — europæisk konsortium for en forskningsinfrastruktur

(2017/C 220/02)

Indholdsfortegnelse

Præambel 15

1. Generelle bestemmelser 16

2. Medlemskab 16

3. Medlemmers og observatørers rettigheder og forpligtelser 18

4. Forvaltning af ECCSEL ERIC 19

5. Økonomi 22

6. Rapportering til Europa-Kommissionen 22

7. Politikker 23

8. Gyldighedsperiode, ændringer af vedtægterne, afvikling og tvister 25

BILAG

Bilag I Liste over medlemmer og observatører 27

Bilag II Budgetbidrag og fordeling 28

PRÆAMBEL

Det Forenede Kongerige, Frankrig, Italien, Nederlandene og Norge, i det følgende benævnt »medlemmerne«,

DER TAGER I BETRAGTNING, at ovennævnte stater, som samarbejder om at oprette et »europæisk laboratorium for CO2-opsamling og -lagring«, herefter kaldet ECCSEL, er overbevist om, at menneskeskabte CO2-emissioner er en global udfordring, som kræver internationalt samarbejde,

DER ER BEVIDST OM, at denne udfordring gør både emissionsreduktioner og opsamling, transport og sikker lagring af CO2 nødvendig,

DER HENVISER TIL, at analyser foretaget af Det Mellemstatslige Panel om Klimaændringer (IPCC) og Det Internationale Energiagentur (IEA) peger på, at CO2-opsamling og -lagring (CCS) i 2050 skal sikre op til 17 % af den samlede årlige reduktion af CO2-emissioner og 14 % af den samlede reduktion fra nu af, og at CCS vil kræve kommerciel anvendelse med opstart i 2020-2030 og videre ud over 2030,

DER ER KLAR OVER, at disse krav kun kan opfyldes ved hjælp af intensiveret forskning og udvikling med sigte på at styrke det videnskabelige og teknologiske vidensgrundlag,

DER ANERKENDER behovet for et tæt internationalt samarbejde inden for forskning og udvikling med relation til CCS af både videnskabelige og økonomiske årsager,

DER ANERKENDER, at de nationale forskningsinfrastrukturer kan drage nytte af international rådgivning om CCS og driften af og investeringer i faciliteter til denne forskning,

DER HENVISER TIL, at ECCSEL er begrundet i behovet for et målrettet og koordineret forskningsmiljø, som tager sigte på at lukke specifikke huller i vores viden, være på forkant med den teknologiske udvikling ud over det nuværende udviklingstrin og derved fremskynde kommercialiseringen og udbredelsen af CCS-metoderne,

DER MENER, at ECCSEL er nødvendigt for at sikre en effektiv anvendelse af den eksisterende forskningsinfrastruktur og for at koordinere investeringerne i infrastruktur, hvilket bidrager til omkostningseffektiviteten på europæisk plan,

DER TAGER I BETRAGTNING, at medlemmerne anmoder Europa-Kommissionen om at oprette ECCSEL som et europæisk konsortium for en forskningsinfrastruktur (ERIC) i medfør af Rådets forordning (EF) nr. 723/2009 (1),

ER BLEVET ENIGE OM FØLGENDE:

KAPITEL 1

GENERELLE BESTEMMELSER

Artikel 1

Navn, hjemsted, beliggenhed og arbejdssprog

1. Der oprettes et distribueret europæisk konsortium for en forskningsinfrastruktur, som benævnes »Det Europæiske Laboratorium for CO2-opsamling og -lagring — europæisk konsortium for en forskningsinfrastruktur«, herefter kaldet »ECCSEL ERIC«.

2. Det vedtægtsmæssige hjemsted for ECCSEL ERIC er Trondheim, Norge.

3. ECCSEL ERIC's arbejdssprog er engelsk.

Artikel 2

Opgaver og aktiviteter

1. ECCSEL ERIC opretter og driver en distribueret forskningsinfrastruktur i verdensklasse, der skal oprettes som et centralt knudepunkt, der er ansvarligt for den koordinerede drift af flere faciliteter under et fælles kendetegn, ECCSEL ERIC.

a) ECCSEL ERIC koordinerer anvendelsen af forskningsfaciliteter i den distribuerede infrastruktur og koordinerer planerne for deres opgradering og nye investeringer. ECCSEL ERIC sikrer den internationale åbne adgang til infrastrukturen. ECCSEL ERIC støtter desuden, så vidt dets midler og kompetencer rækker, ejerne af forskningsfaciliteter i deres bestræbelser på at styrke driften af deres faciliteter og deres bestræbelser på at opgradere dem og skabe nye faciliteter.

b) ECCSEL ERIC fremmer bedre eksperimentel forskning vedrørende nye og forbedrede teknikker til CO2-opsamling, -transport og -lagring (CCS) med henblik på kommerciel anvendelse i henholdsvis 2020-2030 og efter 2030. Generalforsamlingen kan i fremtiden træffe beslutning om en udvidelse af ECCSEL ERIC's aktiviteter med henblik på en udnyttelse af CO2 (CO2-opsamling, -udnyttelse og -lagring (CCUS)), som går længere end til forbedret olieindvinding (EOR).

c) ECCSEL ERIC ejer og driver ikke forskningsfaciliteter selv. Generalforsamlingen kan dog i fremtiden beslutte, at ECCSEL ERIC skal investere i eller drive sine egne faciliteter. Medlemmer og observatører, der ikke ønsker at deltage i finansieringen af sådanne faciliteter, kan undlade at finansiere dem i henhold til artikel 9, stk. 2, litra a).

2. ECCSEL ERIC stiller udstyr til gennemførelse af forskning på prioriterede områder til rådighed for det internationale forskningssamfund. Ved at gøre dette vil ECCSEL ERIC bidrage til, at man er på forkant med den teknologiske udvikling i forhold til det nuværende udviklingstrin for dermed at fremskynde kommercialiseringen og udbredelsen af CCS. I dette øjemed fremmer og støtter ECCSEL ERIC forskning på højeste niveau blandt forskere inden for CCS og i henhold til ECCSEL ERIC's prioriteter. ECCSEL ERIC udarbejder en meget avanceret liste over unikke forskningsfaciliteter og giver det europæiske CSS-samfund (primært) og det ikke-europæiske CCS-samfund adgang til disse ressourcer.

3. ECCSEL ERIC oprettes og drives uden gevinst for øje.

4. Uden at dette berører artikel 2, stk. 3, kan ECCSEL ERIC i begrænset omfang udøve økonomiske aktiviteter, forudsat at disse er nært knyttet til ECCSEL ERIC's hovedopgaver og ikke bringer disse i fare.

KAPITEL 2

MEDLEMSKAB

Artikel 3

Medlemskab og repræsentant

1. Følgende enheder kan blive medlemmer af ECCSEL ERIC eller blive observatører i overensstemmelse med de rettigheder og forpligtelser, der er omhandlet i artikel 6 og 7:

a) EU's medlemsstater

b) associerede lande

c) andre tredjelande end associerede lande

d) mellemstatslige organisationer.

Betingelserne for optagelse af medlemmer og observatører er angivet i artikel 4, stk. 1, og artikel 4, stk. 2, i disse vedtægter.

2. ECCSEL ERIC har mindst én medlemsstat og to andre medlemmer, der enten er medlemsstater eller associerede lande.

3. Et medlem eller en observatør kan efter sine egne regler og procedurer udpege en offentlig enhed eller en privat enhed med en public service-forpligtelse, som medlemmet eller observatøren vil være repræsenteret af.

4. De nuværende medlemmer, observatører og deres repræsentanter er opført i bilag I. Bilag I ajourføres af direktøren i overensstemmelse med de ændringer, der sker i deltagelsen i ECCSEL ERIC.

Artikel 4

Optagelse af medlemmer og observatører

1. Betingelserne for optagelse af nye medlemmer er som følger:

a) Optagelsen af nye medlemmer skal godkendes enstemmigt af generalforsamlingen.

b) Ansøgere skal indsende en skriftlig ansøgning til direktøren for ECCSEL ERIC.

c) Ansøgningen skal som minimum indeholde en beskrivelse af, hvordan ansøgeren vil bidrage til ECCSEL's målsætninger og aktiviteter som beskrevet i artikel 2, og hvordan ansøgeren vil opfylde de forpligtelser, der er omhandlet i artikel 6, stk. 2.

2. Enheder opført i artikel 3, stk. 1, som er villige til at bidrage til ECCSEL ERIC, men ikke kan blive optaget som medlemmer, kan ansøge om observatørstatus. Betingelserne for at få tildelt observatørstatus er som følger:

a) Observatører kan optages for en periode på tre år. Generalforsamlingen kan i ekstraordinære tilfælde godkende en længere periode for observatørstatus.

b) En enhed, som planlægger en varig deltagelse i ECCSEL ERIC, men som af indenlandske årsager ikke kan blive medlem, kan i undtagelsestilfælde indrømmes status som permanent observatør.

c) Udnævnelse eller genudnævnelse af observatører skal godkendes enstemmigt af generalforsamlingen.

d) Ansøgere skal indsende en skriftlig ansøgning til direktøren.

e) Ansøgningen skal som minimum indeholde en beskrivelse af, hvordan ansøgeren vil bidrage til ECCSEL ERIC's opgaver og aktiviteter som beskrevet i artikel 2, og hvordan ansøgeren vil opfylde de forpligtelser, der er omhandlet i artikel 7, stk. 2.

Artikel 5

Et medlems eller en observatørs udtrædelse og opsigelse af medlemskab eller observatørstatus

1. Et medlem eller en observatør kan udtræde af ECCSEL ERIC ved udgangen af et regnskabsår, forudsat at der er indgivet officiel anmodning herom senest 12 måneder før til generalforsamlingens formand.

a) Medlemmer kan ikke udtræde inden for de første fem år, efter at de er blevet medlemmer.

b) Eventuelle udestående gebyrer skal være betalt, og eventuelle forpligtelser over for ECCSEL skal være opfyldt, inden en anmodning om udtrædelse bekræftes. Medlemmet eller observatøren betaler kun de skyldige afgifter i henhold til henholdsvis artikel 6, stk. 2, og artikel 7, stk. 2, på udtrædelsesdatoen uden yderligere omkostninger eller sanktioner.

2. Generalforsamlingen kan opsige et medlems medlemskab eller en observatørs observatørstatus, såfremt følgende betingelser er opfyldt:

a) Medlemmet eller observatøren har gjort sig skyldig i en alvorlig overtrædelse af en eller flere af sine forpligtelser i henhold til disse vedtægter.

b) Medlemmet eller observatøren har ikke afhjulpet denne overtrædelse senest seks måneder efter modtagelsen af en meddelelse om overtrædelse fra generalforsamlingen.

Medlemmet eller observatøren har mulighed for at anfægte en beslutning om opsigelse af medlemskab eller observatørstatus og for at fremlægge sit forsvar for generalforsamlingen inden for en frist på tre måneder efter modtagelsen af meddelelsen om opsigelsen. Opsigelsen berører ikke eventuelle forpligtelser for et medlem eller en observatør, som er opstået før den dato, hvor opsigelsen får virkning.

KAPITEL 3

MEDLEMMERS OG OBSERVATØRERS RETTIGHEDER OG FORPLIGTELSER

Artikel 6

Medlemmer

1. Medlemmer af ECCSEL ERIC har ret til:

a) at udpege repræsentanter i henhold til artikel 3, stk. 3

b) at give sine forskere adgang til ECCSEL ERIC's ressourcer og alle dets tjenester i overensstemmelse med den adgangspolitik, der er omhandlet i artikel 18

c) at deltage på generalforsamlingen

d) at stemme på generalforsamlingen i henhold til artikel 9, stk. 3

e) at deltage i udarbejdelsen af strategier og politikker

f) at give deres forskere mulighed for at deltage i ECCSEL ERIC's arrangementer, såsom workshopper, konferencer og uddannelseskurser, på favorable vilkår

g) at anvende varemærket ECCSEL ERIC, navnlig når det gælder dem, der driver ECCSEL ERIC's faciliteter. Varemærket består af alle lyd- eller billedrepræsentationer af »ECCSEL« eller »ECCSEL ERIC«, som knytter brugen af ordene, en rapport, et produkt eller en tjenesteydelse til ECCSEL ERIC.

2. Medlemmer af ECCSEL ERIC skal:

a) betale det årlige gebyr, der er anført i bilag II, inden for den fastsatte tidsfrist

b) sørge for mindst én godkendt forskningsfacilitet

c) fremme udbredelsen af ECCSEL ERIC's ydelser blandt forskerne i deres land og indsamle feedback og krav fra brugerne

d) støtte og, når det er hensigtsmæssigt, forsøge at indlede integrationen af de nationale faciliteter og integrationen mellem de nationale faciliteter og faciliteterne i andre medlems- eller observatørlande.

Artikel 7

Observatører

1. ECCSEL ERIC's observatører har ret til:

a) at udpege repræsentanter i henhold til artikel 3, stk. 3

b) at deltage i generalforsamlingen uden stemmeret

c) at give deres forskere mulighed for at deltage i ECCSEL ERIC's arrangementer, såsom workshopper, konferencer og uddannelseskurser, på favorable vilkår, såfremt der er ledige pladser

d) at give deres forskere adgang til støtte fra ECCSEL ERIC i forbindelse med udviklingen af relevante systemer, processer og tjenesteydelser.

2. ECCSEL ERIC's observatører betaler det årlige gebyr, der er anført i bilag II. Generalforsamlingen kan beslutte, at observatører i starten betaler et andet gebyr end det normale gebyr.

3. Permanente observatører, der får tildelt denne status i henhold til artikel 4, stk. 2, litra b), har samme rettigheder og forpligtelser som medlemmer, som omhandlet i artikel 6, stk. 1, og artikel 6, stk. 2, med undtagelse af stemmeret på generalforsamlingen som nævnt i artikel 6, stk. 1, litra d).

KAPITEL 4

FORVALTNING AF ECCSEL ERIC

Artikel 8

ECCSEL ERIC's forvaltning og operationelle struktur

1. ECCSEL ERIC's forvaltningsstruktur består af:

a) generalforsamlingen

b) direktøren

c) koordinationsudvalget for forskningsinfrastruktur

d) det videnskabelige rådgivende organ

e) det etiske og miljømæssige rådgivende organ

f) andre rådgivende udvalg, som generalforsamlingen måtte nedsætte for at fremme opfyldelsen af målene for ECCSEL ERIC.

2. ECCSEL ERIC's operationelle struktur består af:

a) operationscentret, som vil være ECCSEL ERIC's hovedkontor og det sted, hvor ECCSEL ERIC's ledelse er placeret

b) de statsejede forskningsfaciliteter, der deltager i ECCSEL ERIC's distribuerede infrastruktur

c) de nationale infrastrukturknudepunkter, der repræsenterer forskningsfaciliteterne i et land i henhold til artikel 11, stk. 1.

Artikel 9

Generalforsamlingen

1. Generalforsamlingen består af medlemmer og observatører af ECCSEL ERIC.

2. Generalforsamlingen er ECCSEL ERIC's øverste myndighed. Generalforsamlingen skal:

a) fastlægge budgettet, finansieringsformlen og de årlige gebyrer. Enhver ændring i finansieringsformlen og de årlige gebyrer, der foretages i løbet af de første fem år som angivet i bilag II, kræver enstemmig vedtagelse på generalforsamlingen. Efter de første fem år kræver sådanne ændringer vedtagelse med to tredjedeles flertal. Et medlem eller en observatør, der ikke ønsker at deltage i finansieringen af eventuelle fremtidige faciliteter, som ejes eller drives af ECCSEL ERIC, skal gøre opmærksom på dette, inden generalforsamlingen træffer beslutning om at eje eller drive sådanne faciliteter, og vil således ikke være forpligtet til at deltage i finansieringen af faciliteten

b) bestemme ECCSEL ERIC's politik for videnskabelige, tekniske og administrative anliggender. Disse politikker vedtages med to tredjedeles flertal

c) vedtage strategiske planer og arbejdsplaner for ECCSEL ERIC med to tredjedeles flertal

d) føre tilsyn med forvaltningen af ECCSEL ERIC

e) vælge formanden og næstformanden for generalforsamlingen med to tredjedeles flertal

f) udpege, erstatte og afsætte direktøren for ECCSEL ERIC med to tredjedeles flertal

g) udpege, erstatte og afsætte medlemmer af det videnskabelige rådgivende organ og det etiske og miljømæssige rådgivende organ med to tredjedeles flertal

h) udpege, erstatte og afsætte alle medlemmer af udvalg, som generalforsamlingen har nedsat, med to tredjedeles flertal

i) udpege eller godkende revisoren på årsbasis

j) vedtage årsrapporterne for ECCSEL ERIC, herunder regnskaberne og revisionsrapporten for regnskabsåret, med to tredjedeles flertal

k) modtage og gennemgå de årlige rapporter fra koordinationsudvalget for forskningsinfrastruktur og det videnskabelige rådgivende organ

l) godkende optagelsen af nye medlemmer og observatører samt opsigelsen af deres medlemskab eller observatørstatus. Godkendelse af nye medlemmer og observatører kræver enstemmig vedtagelse på generalforsamlingen. Et medlem har ikke stemmeret i spørgsmålet om en eventuel opsigelse af sit eget medlemskab

m) beslutte, hvilke statsejede forskningsfaciliteter der kan deltage i ECCSEL ERIC, og hvilke faciliteter der skal ophøre med at deltage. Et medlem eller en observatør kan trække en facilitet ud af ECCSEL ERIC's aktiviteter. En liste over de faciliteter, der deltager i ECCSEL ERIC, opdateres løbende af direktøren

n) godkende aftaler med tredjeparter som omhandlet i artikel 15 med to tredjedeles flertal.

3. Hvert medlem og hver observatør er repræsenteret på generalforsamlingen med op til to delegerede. Hvert medlem har én stemme på generalforsamlingen. Observatører har ikke stemmeret. Beslutninger træffes med simpelt flertal, medmindre andet fastsættes i vedtægterne. Medlemsstaterne og de associerede lande har tilsammen flertallet af stemmerettighederne på generalforsamlingen. Formanden har ikke stemmeret, undtagen i tilfælde af stemmelighed, hvor formanden har den afgørende stemme.

4. Der kræves et beslutningsdygtigt flertal på to tredjedele af medlemmerne, for at generalforsamlingens møde er gyldigt. Hvis der ikke er et beslutningsdygtigt flertal, gentages mødet inden for tre uger efter en ny indkaldelse med samme dagsorden. På det nye møde er der et beslutningsdygtigt flertal, hvis mindst en fjerdedel af medlemmerne er til stede. Hvis der ikke er et beslutningsdygtigt flertal på det nye møde, har generalforsamlingens formand ret til at træffe afgørelser, der ikke kan udsættes, indtil generalforsamlingen igen kan træde sammen med et beslutningsdygtigt flertal. Sådanne afgørelser gennemgås af generalforsamlingen ved først givne lejlighed.

5. Medlemmerne kan kun stemme på generalforsamlingen, hvis de er fysisk til stede. Hvis et medlem ikke kan være fysisk til stede, kan generalforsamlingen acceptere en elektronisk tilstedeværelse. Stemmeretten kan ikke overdrages. Der afholdes hemmelig afstemning, hvis mindst en tredjedel af de tilstedeværende medlemmer anmoder om en sådan procedure.

Formanden kan om nødvendigt bestemme, at en afgørelse træffes ved skriftlig procedure i perioden mellem møderne på generalforsamlingen.

6. Generalforsamlingen vælger sin formand og næstformand blandt de delegerede for en periode på to år. Når formanden er valgt, er han eller hun ikke længere en del af en medlemsdelegation på generalforsamlingen. Det samme gælder, når næstformanden erstatter formanden. Medlemmer, der er berørt af disse udnævnelser, kan udpege en anden delegeret til at repræsentere dem på generalforsamlingen.

7. Generalforsamlingen træder sammen mindst en gang om året. Generalforsamlingens møder indkaldes af formanden med mindst tre ugers varsel. Medlemmer og observatører har ret til at foreslå emner til dagsordenen ved at underrette formanden mindst to uger før mødet.

8. Der kan indkaldes til ekstraordinær generalforsamling efter anmodning fra formanden eller direktøren, hvis det er påkrævet af hensyn til organisationens interesser, eller efter anmodning fra mindst halvdelen af medlemmerne.

Artikel 10

Direktøren

1. Direktøren er den øverste ansvarlige leder, den øverste videnskabelige leder og den juridiske repræsentant for ECCSEL ERIC.

2. Direktøren udnævnes for en periode på fem år og kan genudnævnes én gang. Den ledige stilling slås op på internationalt plan på en passende måde. Direktøren aflægger rapport til generalforsamlingen. Direktøren kan ikke fungere som delegeret eller formand for generalforsamlingen.

3. Direktøren er ansvarlig for at forberede generalforsamlingens møder og giver koordinationsudvalget for forskningsinfrastruktur, det videnskabelige rådgivende organ og det etiske og miljømæssige rådgivende organ den nødvendige administrative støtte.

4. Direktøren er ansvarlig for udarbejdelsen af det årlige budget for ECCSEL ERIC og for udarbejdelsen af strategier og politikker, der skal vedtages af generalforsamlingen.

5. Direktøren er ansvarlig for at gennemføre generalforsamlingens afgørelser, herunder gennemførelsen af budgettet, og sikrer, at ECCSEL ERIC overholder alle relevante lovgivningsmæssige krav.

6. Direktøren har beføjelse til at træffe alle beslutninger, der er nødvendige for driften af ECCSEL ERIC, bortset fra de beslutninger, der henhører under generalforsamlingens prærogativer.

7. Direktøren søger støtte og rådgivning fra koordinationsudvalget for forskningsinfrastruktur i spørgsmål af særlig interesse for ejerne af infrastrukturfaciliteter og opfordrer bl.a. udvalget til at fremsætte sine bemærkninger til udkastet til budget, arbejdsprogrammerne og strategierne, inden de forelægges for generalforsamlingen.

8. Direktøren overvåger forskningsfaciliteternes ejeres overholdelse af de operationelle regler og standarder for ECCSEL ERIC-relaterede aktiviteter, som generalforsamlingen har fastlagt, og aflægger årligt rapport om dette spørgsmål til generalforsamlingen med anbefalinger til foranstaltninger, som skal afhjælpe eventuelle uregelmæssigheder.

Artikel 11

Koordinationsudvalget for forskningsinfrastruktur, det videnskabelige rådgivende organ og det etiske og miljømæssige rådgivende organ

1. Koordinationsudvalget for forskningsinfrastruktur

a) Koordinationsudvalget for forskningsinfrastruktur har en støttende og rådgivende funktion og består af repræsentanter for ECCSEL's faciliteter og direktøren, der er formand for udvalget. Udvalget vælger en næstformand for en periode på tre år. Næstformanden kan genvælges én gang. Hvert medlem og observatør kan have ét medlem i udvalget. Lande, der har to eller flere ECCSEL-faciliteter, udpeger en af facilitetens medarbejdere som den nationale repræsentant, og denne institution vil repræsentere landets nationale faciliteter i udvalget. Delegerede til generalforsamlingen kan ikke være repræsentanter i dette udvalg.

b) Koordinationsudvalget for forskningsinfrastruktur har til opgave at styrke samarbejdet mellem faciliteterne og deres bidrag til eksperimentel forskning. Dette sker ved at overvåge gennemførelsen af ECCSEL ERIC's strategier og planer, ved at bidrage til dem og ved at foreslå foranstaltninger, der kan forbedre ECCSEL ERIC's måde at fungere på.

c) Direktøren rådfører sig med udvalget om alle forslag, der skal fremlægges for generalforsamlingen med hensyn til strategiske planer, arbejdsplaner og budgetter. Udvalget støtter direktøren i gennemførelsen af de strategiske planer og arbejdsplanerne.

d) Koordinationsudvalget for forskningsinfrastruktur forelægger årligt en skriftlig rapport om sine aktiviteter for generalforsamlingen via direktøren. Direktøren forelægger rapporten for generalforsamlingen sammen med direktørens bemærkninger og eventuelle henstillinger.

2. Det videnskabelige rådgivende organ

a) Generalforsamlingen udnævner et uafhængigt videnskabeligt rådgivende organ på op til seks fremtrædende, uafhængige og erfarne forskere fra lande i hele verden. Udnævnelsen af medlemmerne af det videnskabelige rådgivende organ er baseret på forslag fra direktøren, som rådfører sig med det videnskabelige rådgivende organ og med koordinationsudvalget for forskningsinfrastruktur. Mandatperioden for medlemmerne af det videnskabelige rådgivende organ er tre år. Genudnævnelse kan ske én gang. Delegerede til generalforsamlingen kan ikke udnævnes til dette organ.

b) Direktøren rådfører sig med det videnskabelige rådgivende organ mindst én gang om året om den videnskabelige kvalitet af ECCSEL ERIC's tjenesteydelser samt organisationens videnskabelige politikker og procedurer og fremtidige planer.

c) Det videnskabelige rådgivende organ forelægger årligt en skriftlig rapport om sine aktiviteter for generalforsamlingen via direktøren. Direktøren forelægger rapporten for generalforsamlingen sammen med direktørens bemærkninger og eventuelle henstillinger.

3. Det etiske og miljømæssige rådgivende organ

a) Generalforsamlingen udnævner et uafhængigt etisk og miljømæssigt rådgivende organ bestående af tre til fem fremtrædende, uafhængige og erfarne forskere fra lande i hele verden. Udnævnelsen af organet er baseret på forslag fra direktøren, som rådfører sig med det etiske og miljømæssige rådgivende organ og med koordinationsudvalget for forskningsinfrastruktur. Mandatperioden for medlemmerne af organet er tre år. Genudnævnelse kan ske én gang. Delegerede til generalforsamlingen kan ikke udnævnes til dette organ.

b) Direktøren rådfører sig med det etiske og miljømæssige rådgivende organ mindst én gang om året om de etiske og miljømæssige problemer, som ECCSEL ERIC står over for i øjeblikket eller i fremtiden.

c) Det etiske og miljømæssige rådgivende organ forelægger årligt en skriftlig rapport om sine aktiviteter for generalforsamlingen via direktøren. Direktøren forelægger rapporten for generalforsamlingen sammen med direktørens bemærkninger og eventuelle henstillinger.

KAPITEL 5

ØKONOMI

Artikel 12

Budgetprincipper og regnskaber

1. Regnskabsåret for ECCSEL ERIC begynder den 1. januar og slutter den 31. december hvert år.

2. Alle ECCSEL ERIC's indtægter og udgifter medtages i det overslag, der udarbejdes for hvert regnskabsår, og opføres i det årlige budget. Det årlige budget opstilles under overholdelse af principperne om gennemsigtighed.

3. Regnskaberne for ECCSEL ERIC skal ledsages af en beretning om den budgetmæssige og finansielle forvaltning af regnskabsåret.

4. ECCSEL ERIC er underlagt gældende lovkrav om opstilling, fremlæggelse, revision og offentliggørelse af regnskaber. ECCSEL ERIC følger reglerne i værtslandets regnskabslovgivning i overensstemmelse med de almindeligt anerkendte internationale regnskabsprincipper og principperne om gennemsigtighed.

5. ECCSEL ERIC anvender bevillingerne efter principperne om forsvarlig økonomisk forvaltning.

6. ECCSEL ERIC registrerer udgifter og indtægter i forbindelse med sine økonomiske aktiviteter særskilt.

7. Bidrag i naturalier tages kun i betragtning, når de sker i form af effektive og kvantificerbare bidrag til ECCSEL ERIC, herunder udstationeret personale til ECCSEL ERIC's operationscenter, og er godkendt af generalforsamlingen.

8. Værdien af bidrag i naturalier tages i betragtning ved beregningen af de finansielle bidrag, der er ydet i samme periode.

Artikel 13

Ansvar

1. ECCSEL ERIC hæfter for sin gæld.

2. Medlemmerne hæfter ikke solidarisk for ECCSEL ERIC's gæld. Medlemmernes ansvar for ECCSEL ERIC's gæld er begrænset til deres respektive bidrag.

3. ECCSEL ERIC tegner de relevante forsikringer til dækning af risiciene i forbindelse med etablering og drift af ECCSEL ERIC.

KAPITEL 6

RAPPORTERING TIL EUROPA-KOMMISSIONEN

Artikel 14

Rapportering til Europa-Kommissionen

1. ECCSEL ERIC udarbejder en årlig aktivitetsrapport, der navnlig redegør for de videnskabelige, driftsmæssige og finansielle aspekter af dets aktiviteter. Rapporten godkendes af generalforsamlingen og fremsendes til Europa-Kommissionen og de relevante offentlige myndigheder senest seks måneder efter det pågældende regnskabsårs afslutning. Rapporten offentliggøres.

2. ECCSEL ERIC underretter Europa-Kommissionen om eventuelle omstændigheder, der kan bevirke, at der opstår alvorlig fare for, at ECCSEL ERIC ikke kan udføre sine hovedopgaver på tilfredsstillende vis, eller som kan hindre ECCSEL ERIC i at opfylde de krav, der er fastsat i forordning (EF) nr. 723/2009.

KAPITEL 7

POLITIKKER

Artikel 15

Aftaler med tredjeparter

1. I de tilfælde, hvor ECCSEL ERIC anser det for hensigtsmæssigt, og i overensstemmelse med de opgaver og aktiviteter, der er beskrevet i artikel 2, kan ECCSEL ERIC indgå aftaler med tredjeparter såsom individuelle institutioner, regioner og tredjelande.

2. Hvis tredjeparter som beskrevet i artikel 15, stk. 1, ønsker at bidrage til ECCSEL ERIC med ekspertise, tjenester og teknologi, kan ECCSEL ERIC indgå en aftale med sådanne tredjeparter. Aftalen skal specificere en tjeneste eller et andet bidrag, som tredjeparten skal levere, samt adgangsrettigheder, adgangsgebyr og andre betingelser i forbindelse med dette bidrag. Tredjeparter, som benytter ECCSEL's faciliteter, kan være forpligtet til at deltage i ECCSEL ERIC's autentificerings- og godkendelsessystem.

Artikel 16

Udbud og afgiftsfritagelser

1. ECCSEL ERIC behandler kandidater og tilbudsgivere på lige og ikkediskriminerende vilkår, uafhængigt af om de er baseret i EU eller ej. ECCSEL ERIC's udbudspolitik følger principperne om gennemsigtighed, ikkediskriminering og konkurrence.

2. Direktøren er ansvarlig for alle ECCSEL ERIC's indkøb. Beslutningen om ordretildeling offentliggøres på passende vis sammen med en komplet begrundelse. Generalforsamlingen vedtager gennemførelsesbestemmelser med detaljerede angivelser af de nøjagtige udbudsprocedurer og -kriterier.

3. Medlemmers og observatørers indkøb i forbindelse med ECCSEL ERIC's aktiviteter skal ske på en sådan måde, at der tages behørigt hensyn til ECCSEL ERIC's behov samt de tekniske krav og specifikationer, der er fastsat af de relevante organer.

4. Afgiftsfritagelser baseret på Norges lov nr. 58 af 19. juni 2009 om merværdiafgift, artikel 10, stk. 3, er begrænset til merværdiafgiften for sådanne varer og tjenester, som er til officiel og eksklusiv brug for ECCSEL ERIC, og som fuldt ud betales og indkøbes af ECCSEL ERIC eller af ECCSEL ERIC's medlemsstater. Afgiftsfritagelserne gælder for ikke-økonomiske aktiviteter. De gælder ikke for økonomiske aktiviteter. Der er ingen yderligere begrænsninger.

5. Hvis en af ECCSEL ERIC's medlemsstater får til opgave at være værtsland for et ECCSEL ERIC-kontor, som den pågældende ECCSEL ERIC-medlemsstat anerkender som en international organisation i henhold til artikel 143, stk. 1, litra g), og artikel 151, stk. 1, litra b), i Rådets direktiv 2006/112/EF (2) og som en international organisation i henhold til artikel 12, stk. 1, litra b), i Rådets direktiv 2008/118/EF (3), nyder dette ECCSEL ERIC-kontor i forbindelse med varer og tjenesteydelser, der erhverves inden for EU til egen brug eller med henblik på at udføre de opgaver, det har fået tildelt af ECCSEL ERIC, godt af afgiftsfritagelser i medfør af artikel 143, stk. 1, litra g), og artikel 151, stk. 1, litra b), i direktiv 2006/112/EF, når de overstiger en værdi på 300 EUR og fuldt ud betales og indkøbes af ECCSEL ERIC eller af ECCSEL ERIC's medlemmer. Afgiftsfritagelserne gælder for ikke-økonomiske aktiviteter. De gælder ikke for økonomiske aktiviteter. Der er ingen yderligere begrænsninger.

Artikel 17

Beskæftigelse

1. ECCSEL ERIC skal være en arbejdsplads, der sikrer lige muligheder for sine ansatte. Procedurerne for udvælgelse af ansøgere til stillinger i ECCSEL ERIC skal være baseret på gennemsigtighed, ikkediskriminering og ligestilling.

2. Ansættelseskontrakter er underlagt gældende lovgivning og administrative bestemmelser i det land, hvor personalet er ansat, eller er underlagt lovgivningen i det land, hvor ECCSEL ERIC's aktiviteter gennemføres. Ledige stillinger i ECCSEL ERIC slås op på internationalt plan på en passende måde.

3. Med forbehold af de nationale lovkrav er hvert medlem inden for sit eget område behjælpeligt med rejse og ophold for statsborgere fra medlemslande, som er involveret i ECCSEL ERIC's opgaver, samt deres familiemedlemmer.

Artikel 18

Adgangspolitik

1. En væsentlig del af den tilgængelige forskningstid for hver nationale facilitet, der deltager i ECCSEL-infrastrukturen, skal tilbydes det internationale forskningssamfund. Generalforsamlingen forbeholder en vis andel af adgangstiden til forskere fra lande, der ikke er medlemmer af ECCSEL ERIC.

2. ECCSEL ERIC og forskningsfaciliteternes ejere indgår individuelle aftaler om, hvor stor en andel af den tilgængelige forskningstid der vil blive stillet til rådighed for det internationale forskningssamfund, og om adgangsbetingelserne.

3. Adgangen til ECCSEL ERIC's faciliteter er åben for forskere, videnskabsfolk og studerende. Tildeling af adgang skal bygge på konkurrence og fagfællebedømmelse af ansøgningerne efter en retfærdig og gennemsigtig procedure. Konkurrencekriterierne er videnskabelig ekspertise og betydning i forhold til ECCSEL ERIC's strategier som fastlagt af generalforsamlingen.

4. Brugerne bærer alle adgangsomkostninger og alle omkostninger i forbindelse med materialer, herunder prøver og udstyr, som tilhører sådanne brugere. Omkostningerne er baseret på de satser, der gælder for hver ECCSEL ERIC-facilitet.

5. ECCSEL ERIC kan indføre et autentificerings- og godkendelsessystem, som sikrer, at kun personer, der er berettiget til at få adgang til en facilitet, kan få adgang til og benytte denne facilitet. ECCSEL ERIC kan beslutte, at medlemmer og observatører skal følge et sådant system, hvis deres forskere skal kunne få adgang.

6. En detaljeret adgangspolitik for brugerne, som er godkendt af generalforsamlingen, skal være offentligt tilgængelig.

Artikel 19

Formidlingspolitik

1. Der er åben adgang til ECCSEL ERIC's forskningsresultater og -data i overensstemmelse med den formidlingspolitik, som generalforsamlingen har vedtaget. Forskningsresultater og -data gives til interesserede parter uden betaling af andre omkostninger end dem, der er forbundet med formidlingen. Ved anvendelsen af denne bestemmelse forstås der ved »ECCSEL ERIC's forskningsresultater og -data« de forskningsresultater og -data inden for CO2-opsamling og -lagring, der frembringes af ejerne af de faciliteter, som deltager i ECCSEL ERIC's infrastruktur.

2. ECCSEL ERIC formidler aktivt ECCSEL ERIC's forskningsresultater til samfundet, så de kan spille en aktiv rolle i den politiske udvikling og i bekæmpelsen af CO2-emissioner.

3. ECCSEL ERIC fremmer ECCSEL ERIC's samarbejde og dets resultater, tilskynder forskerne til at gå i gang med nye og innovative projekter og, hvor det er relevant, tilskynder forskerne til at anvende ECCSEL ERIC's resultater i deres videregående uddannelse.

4. ECCSEL ERIC tilskynder generelt brugerne af ECCSEL ERIC's forskningsresultater til at gøre deres egne forskningsresultater offentligt tilgængelige og anmoder brugerne om at sørge for en passende offentlig omtale af adgangen til dem inden for ECCSEL ERIC.

5. Formidlingspolitikken beskriver de forskellige målgrupper og benytter flere kanaler til at nå sine målgrupper. I alle publikationer, som omhandler resultater og viden, der skabes som et resultat af eller i forbindelse med ECCSEL's samarbejde, skal ECCSEL ERIC være behørigt anerkendt.

Artikel 20

Politikker for intellektuelle ejendomsrettigheder

1. I overensstemmelse med nærværende vedtægter forstås udtrykket »intellektuelle ejendomsrettigheder« som defineret i artikel 2 i konventionen om oprettelse af Verdensorganisationen for Intellektuel Ejendomsret (WIPO), der blev undertegnet den 14. juli 1967.

2. Hvad angår spørgsmål om intellektuelle ejendomsrettigheder, er forholdet mellem medlemmerne underlagt den nationale lovgivning i medlemslandene samt relevante internationale regler og forskrifter.

3. Intellektuelle ejendomsrettigheder, som medlemmerne giver ECCSEL ERIC, forbliver indehaveren af de intellektuelle ejendomsrettigheders ejendom. Hvis sådanne ejendomsrettigheder hidrører fra ECCSEL ERIC-finansieret arbejde (direkte bidrag eller i naturalier), tilhører ejendomsrettighederne ECCSEL ERIC, medmindre det er aftalt, at ejendomsrettighederne skal tilhøre det medlem, der har skabt dem. Den mulige økonomiske adgangsværdi over den afgift, der betales, betragtes ikke som ECCSEL ERIC-finansiering af et projekt.

4. ECCSEL ERIC sikrer, at brugerne accepterer betingelserne og vilkårene for adgang til resultater og intellektuelle ejendomsrettigheder til resultater, og at der er indført passende sikkerhedsforanstaltninger for opbevaring og håndtering af rettigheder og resultater.

5. ECCSEL ERIC skal indføre ordninger for undersøgelse af påståede overtrædelser af sikkerheden og fortroligheden i forbindelse med forskningsdata og -oplysninger.

6. ECCSEL ERIC sørger for vejledning til forskerne for at sikre, at forskning, som udføres ved hjælp af materiale, der stilles til rådighed via ECCSEL ERIC, sker inden for rammer, som anerkender ejernes rettigheder.

7. En detaljeret politik for intellektuelle ejendomsrettigheder, som er godkendt af generalforsamlingen, skal aftales separat med de parter, der driver de faciliteter, som deltager i ECCSEL ERIC's infrastruktur.

KAPITEL 8

GYLDIGHEDSPERIODE, ÆNDRINGER AF VEDTÆGTERNE, AFVIKLING OG TVISTER

Artikel 21

Gyldighedsperiode

ECCSEL ERIC oprettes på ubestemt tid.

Artikel 22

Ændring af vedtægterne

Generalforsamlingen kan beslutte at ændre vedtægterne. Enhver ændring af vedtægterne, der skal vedtages i løbet af de første fem år efter ECCSEL ERIC's oprettelse, kræver enstemmig vedtagelse på generalforsamlingen. Efter de første fem år kræver sådanne ændringer vedtagelse med to tredjedeles flertal. Den foreslåede ændring af vedtægterne skal forelægges for Europa-Kommissionen i henhold til artikel 11 i forordning (EF) nr. 723/2009.

Artikel 23

Afvikling

1. Generalforsamlingen kan med et flertal på to tredjedele af de afgivne stemmer beslutte at afvikle ECCSEL ERIC.

2. Uden unødig forsinkelse og under alle omstændigheder senest ti dage efter vedtagelsen af beslutningen om at afvikle ECCSEL ERIC underretter ECCSEL ERIC Europa-Kommissionen om beslutningen.

3. Tilbageværende aktiver, når ECCSEL ERIC's gæld er betalt, fordeles blandt medlemmerne i forhold til deres samlede årlige gebyr til ECCSEL ERIC, som anført i bilag II.

4. Uden unødig forsinkelse og under alle omstændigheder senest ti dage efter at afviklingen er afsluttet, underretter ECCSEL ERIC Europa-Kommissionen herom.

5. ECCSEL ERIC ophører med at bestå fra den dag, hvor Kommissionen offentliggør bekendtgørelsen herom i Den Europæiske Unions Tidende.

Artikel 24

Gældende lovgivning

ECCSEL ERIC er underlagt følgende lovgivning opstillet i rangfølge:

a) EU-retten, navnlig forordning (EF) nr. 723/2009

b) værtslandets lovgivning på alle områder, som ikke er omfattet (eller kun delvist er omfattet) af EU-retten

c) disse vedtægter.

Artikel 25

Tvister

1. Den Europæiske Unions Domstol er den kompetente instans for retstvister mellem medlemmerne i forbindelse med ECCSEL ERIC, mellem medlemmerne og ECCSEL ERIC og for alle retstvister, som Unionen er part i.

2. Ved tvister mellem ECCSEL ERIC og tredjeparter gælder EU-lovgivningens bestemmelser om jurisdiktion. I tilfælde, der ikke er omfattet af EU-lovgivningen, er det lovgivningen i værtslandet, der afgør lovvalg, og hvilken instans bilæggelse af sådanne tvister henhører under.

Artikel 26

Vedtægternes tilgængelighed

Vedtægterne offentliggøres på ECCSEL ERIC's websted og på dets vedtægtsmæssige hjemsted.

(1) EUT L 206 af 8.8.2009, s. 1.

(2) EUT L 347 af 11.12.2006, s. 1.

(3) EUT L 9 af 14.1.2009, s. 12.

BILAG I LISTE OVER MEDLEMMER OG OBSERVATØRER I dette bilag er medlemmer og observatører samt deres repræsentanter anført. Bilaget ajourføres af direktøren i overensstemmelse med de ændringer, der sker i deltagelsen i ECCSEL ERIC. Medlemmer Land eller mellemstatslig organisation Repræsentant Frankrig Bureau de Recherches Géologiques et Minières (BRGM) Italien Istituto Nazionale di Oceanografia e di Geofisica Sperimentale (OGS) Nederlandene Nederlandse Organisatie voor toegepast-natuurwetenschappelijk onderzoek (TNO) Norge Det Forenede Kongerige British Geological Survey (BGS)

Observatører Land eller mellemstatslig organisation Repræsentant